Regios

**Stowarziszyniy Regios (REGIOS)** (pol. *Stowarzyszenie Regios*, ôd szp. *regios* – regijōny) – ferajn zaregistrowany we 2021. we Katowicach, co dzioło na terynie Polskij Republiki. Ônego głōwnym cylym je prōmocyjo regiōnalizmu na społeczno-politycznym grōńcie, we rōmach samodziylniy tworzōnyj a ôzwijanyj idyje ôbywatelskigo regiōnalizmu. Ferajn zrzeszo regiōnalistōw a człōnkōw norodwych, etnicznych i godkowych myńszości, w tym Ślōnzokōw, Miymcōw, Biołorusōw, a tyż Polokōw, dlo kerych podstawowym pōnktym tōżsamościowego a ôbywatelskigo ôdniesiynio sōm regijōny, w kerych ôni pōmiyszkujōm.

## Program
Stowarziszyniy ôdwołuje sie do regiōnalizmu, ôbywatelskigo społeczyństwa a ojropejskigo federalizmu – na tych trzech idyjach ôpiyro kōncepcyjo ôywatelskigo regiōnalizmu.
Głōwne postulaty ferajnu to sōm:
* Rozwōj ôbywatelskigo społeczyństwa, ôpartego ô tōżsamość ziymie,
* Rozwōj bezpostrzednij a partycypacyjnyj dymokracyje na regiōnalnym a lokalnym poziōmie
* Decyntralizacyjo we modelu unitarnego regiōnalistycznego państwa
* Zmocniyniy ustrojowyj pozycyje wojewōdztwōw a Synatu jak izby terytorialnyj reprezyntacyje
* Walka za wykluczyniym peryferyjnych terynōw
* Rozwōj innowacyjnyj gospodarki, ôpartyj na wiedzy a zbalansyrowanym rozwoku
* Ojropejsko integracujo we modelu Ojropy Regijōnōw
Skuli tego, iże je reprezyntacyjōm regiōnalistōw a roztōmajtych norodowych i etnicznych myńszości, spiyro działania na rzecz ôchrony jejich prow, ôsobliwie godkowych. Dzioło tyż we sferze regiōnalnego bildōngu. We polityczno-społecznych kwestyjach ôdwołuje sie do kōncepcyje pragmatycznego cyntryzmu, a we gospodarczych – do noleżnyj zoce dlo swobodnego rynku, ze podkryślyniym role publicznyj administracyje we niwelowaniu niykorzistnych zjawiskōw we rynkowyj gospodarce.

## Działania
Regios skupio sie na popularyzatorskij, bildōngowyj a ekszperckij działalności we zakresie tymatōw, powiōnzanych ze regiōnalizmym, politykōm a kulturōm norodowych, etnicznych i godkowych myńszości.
Stowarziszyniy co rok ôrganizuje Syminaria Ôbywatelskigo Regiōnalizmu, a tyż cykliczne towarziske trefy we Katowicach a popularyzatorske we Warszawie, co prōmujōm regiōnalistyczno myśl a mockulturowość. Ferajnisty Regiosa uczestniczōm we roztōmajtych formach społecznego aktywizmu, jak skludzany zabytkowych kyrchofōw, upamiyntniyniy gōrnoślōnskich Żydōw abo popularyzacyjo lokalnych bohaterōw. Ferajn uczestniczōł we robotach Ślōnskij Sztamy, spiyroł tym samym uznaniy ślōnskij godki za regiōnalno godka, etnicznyj myńszości a rozwōj regiōnalnego bildōngu.

### Spōłpraca
Regios spōłpracuje ze inkszymi regiōnalnymi ferajnami, jak Ruch Autōnōmije Ślōnska, Miymiecko Myńszość we ślōnskim a ôpolskim wojewōdztwie, Dom Polsko-Miymieckij Spōłprace, Südschleswigscher Wählerverband (duńsko a fryzyjsko myńszość we Miymcach), mSTAN a Morawiany we ślōnsko-morawskim kreju.
W rōmkach think-tanku Cyntrōm Ôbywatelskigo Regiōnalizmu spōłpracuje za naukowcami: politologami, socjologami, ekōnōmistami, godkoznowcami.

## Forsztand a dziołocze
* Tomasz Skowron – sprowca
* Łukasz Giertler i Dominik Flantowicz – zastympce sprowce 
* Tomasz Hutsch – szkarbnik a lider Cyntrōm Ôbywatelskigo Regiōnalizmu

W rōmach Stowarziszynio fōngujōm lokalne cylowe grupy: ślōnsko, warszawsko a pōmorsko, a tyż ôgōlne grupy ds. programowych a ds. norodowych i etnicznych myńszości.

## Przipisy


## Necowe ôdwołania
*Zajta Stowarziszynio Regios
*Wykoz we bazie podmiotōw KRS